**พระเทพกิตติปัญญาคุณ** นามเดิม **กิติศักดิ์ เจริญสถาพร** หรือที่รู้จักในนาม **กิตติวุฑโฒ ภิกขุ** อดีตผู้ช่วยเจ้าอาวาสวัดมหาธาตุยุวราชรังสฤษฎิ์ราชวรมหาวิหาร และอดีตผู้อำนวยการจิตตภาวันวิทยาลัย จังหวัดชลบุรี

ประวัติ
-------

พระเทพกิตติปัญญาคุณ เดิมชื่อ **มังกร เจริญสถาพร** เกิดเมื่อวันที่ 1 มิถุนายน พ.ศ. 2479 ที่ตำบลบางไทรป่า อำเภอบางเลน จังหวัดนครปฐม เป็นบุตรของนายเตียวยี่-นางเง็กเล้า เจริญสถาพร มีพี่น้องทั้งหมด 8 คน คือ

1. ร.ต.ต. อุเทน เจริญสถาพร
2. นายวิทยา เจริญสถาพร
3. พระเทพกิตติปัญญาคุณ (กิติศักดิ์ กิตฺติวุฑฺโฒ)
4. นางสาวสมนึก เจริญสถาพร
5. นายบุญช่วย เจริญสถาพร
6. เด็กหญิงพิกุล เจริญสถาพร
7. นายเกียรติ เจริญสถาพร
8. นายชูศักดิ์ เจริญสถาพร

มังกรเรียนจบชั้นประถมศึกษาปีที่ 4 จากโรงเรียนบ้านบางเลน ต่อมาได้เรียนวิชชาธรรมกายกับพระมงคลเทพมุนี (สด จนฺทสโร) แล้วอุปสมบทวันที่ 14 มิถุนายน พ.ศ. 2500 ณ วัดปากน้ำ ภาษีเจริญ ขณะนั้นหลวงพ่อสดอาพาธ จึงให้พระธีรสารมุนี (สุไชย ธีรสาโร) วัดอัปสรสวรรค์วรวิหาร เป็นพระอุปัชฌาย์แทน พระครูปัญญาภิรัต วัดปากน้ำ เป็นพระกรรมวาจาจารย์ และพระครูพิพัฒนธรรมคณี วัดปากน้ำ เป็นพระอนุสาวนาจารย์ ต่อมาวันที่ 25 กันยายน พ.ศ. 2507 ได้เปลี่ยนชื่อเป็น**กิติศักดิ์**

หลังอุปสมบทได้ศึกษาปริยัติธรรมจนจบนักธรรมชั้นเอกจากสำนักเรียนวัดปากน้ำ ต่อมาไปเรียนอภิธรรมที่โรงเรียนพระอภิธรรมมหาธาตุวิทยาลัย วัดมหาธาตุยุวราชรังสฤษฎิ์ ได้รับแต่งตั้งเป็นครูสอนอภิธรรมเมื่อวันที่ 1 มิถุนายน พ.ศ. 2503 จึงย้ายไปอยู่วัดมหาธาตุฯ และได้ศึกษาคัมภีร์ต่าง ๆ เช่น มูลกัจจายน์ วิสุทธิมรรค อภิธัมมัตถสังคหะ เป็นต้น กับพระเตชินทะ ธัมมาจริยะ อภิธัมมกถิกาจริยะชาวพม่า และพระครูประกาศสมาธิคุณ (สังเวียน ญาณเสวี) และเรียนวิปัสสนากับพระอาจารย์อินทวังสะ กัมมัฎฐานาจริยะชาวพม่า จนมีผลงานทางด้านการพัฒนาการศึกษาของสงฆ์ การประพันธ์ และแต่งหนังสือเป็นจำนวนมาก ในปี พ.ศ. 2510 ได้ก่อตั้งและเป็นผู้อำนวยการคนแรกของวิทยาลัยการเผยแพร่พระพุทธศาสนา (ปัจจุบันคือ*จิตตภาวันวิทยาลัย*) 

ช่วงก่อนเหตุการณ์ 6 ตุลา กิตฺติวุฑฺโฒ ภิกฺขุ (ขณะนั้นเป็นพระราชาคณะที่*พระอุดรคณาภิรักษ์*) ได้กล่าวว่า *ฆ่าคอมมิวนิสต์ ไม่บาป* ซึ่งถูกฝ่ายขวา อันได้แก่ นวพล กลุ่มกระทิงแดง ในสมัยนั้นนำไปใช้เป็นวาทกรรม โจมตีฝ่ายซ้าย และยุยงให้คนไทยเกลียดชังนิสิตนักศึกษาที่ชุมนุมต่อต้านการกลับเข้าประเทศของจอมพลถนอม กิตติขจร ในมหาวิทยาลัยธรรมศาสตร์ นำไปสู่การสังหารหมู่ในเหตุการณ์ 6 ตุลา 2519

ระยะหลังพยายามที่จะสร้างอุโบสถกลางทะเลและระดมทุนก่อสร้างคอนโดธรรมะ รวมทั้งโรงพยาบาลสงฆ์ แต่ยังไม่บรรลุวัตถุประสงค์ 

พระเทพกิตติปัญญาคุณ อาพาธด้วยโรคเส้นเลือดในสมองตีบมานาน 5 ปีเศษ จนมรณภาพด้วยภาวะกล้ามเนื้อหัวใจขาดเลือดเฉียบพลันเมื่อวันที่ 21 มกราคม พ.ศ. 2548 เวลา 12:51 น. ณ โรงพยาบาลชลบุรี สิริอายุได้ 68 ปี 234 วันวันที่ 24 มีนาคม พ.ศ. 2567 พระบาทสมเด็จพระเจ้าอยู่หัว ทรงพระกรุณาโปรดเกล้า ฯ พระราชทานเพลิงศพณ วัดสระเกศราชวรมหาวิหาร

สมณศักดิ์
---------

* พ.ศ. 2515 ได้รับประทานสมณศักดิ์จากเจ้าพระคุณ สมเด็จพระอริยวงศาคตญาณ (ปุ่น ปุณฺณสิริ) ให้ดำรงตำแหน่งพระครูชั้นเอก ฐานานุกรมในสมเด็จพระสังฆราช ที่ *พระครูธรรมกถาสุนทร*
* 5 ธันวาคม พ.ศ. 2515 ได้รับพระราชทานสมณศักดิ์ขึ้น เป็นพระราชาคณะปลัดซ้ายที่ *พระอุดรคณาภิรักษ์ อัครศาสนกิจบรรหาร มหาเถราธิการธุรการี สมุหบดีศรีธรรมภาณกาจารย์* ฐานานุกรมในเจ้าพระคุณ สมเด็จพระอริยวงศาคตญาณ (ปุ่น ปุณฺณสิริ)
* 5 ธันวาคม พ.ศ. 2530 เป็นพระราชาคณะชั้นราชที่ *พระราชธรรมภาณี ศรีพิพัฒนโสภิต มหาคณิสสร บวรสังฆาราม คามวาสี*
* 12 สิงหาคม พ.ศ. 2535 เป็นพระราชาคณะชั้นเทพที่ *พระเทพกิตติปัญญาคุณ วิบุลสาธุกิจ อภิธรรมบัณฑิต ธรรมิกคณิสสร บวรสังฆาราม คามวาสี*

วาทกรรมฆ่าคอมมิวนิสต์ไม่บาป
---------------------------

กิตติวุฑโฒภิกขุ ได้ให้สัมภาษณนิตยสารรายสัปดาห์ จัตุรัส เมื่อ พ.ศ. 2519 อันกลายมาเป็นคำขวัญระบือลือลั่นของฝ่ายขวาว่า *ฆ่าคอมมิวนิสต์ ไม่บาป* ดังต่อไปนี้

>  **จัตุรัส:** การฆ่าฝ่ายซ้าย หรือ คอมมิวนิสต์บาปหรือไม่
> 
> 
> **กิตติวุฑโฒ:** อันนั้นอาตมาก็เห็นว่าควรจะทำ คนไทยแม้จะนับถือพุทธก็ควรจะทำ แต่ก็ไม่ใช่ถือว่าเป็นการฆ่าคนเพราะว่าใครก็ตามที่ทำลายชาติ ศาสนา พระมหากษัตริย์ มันไม่ใช่คนสมบูรณ์ คือต้องตั้งใจ เราไม่ได้ฆ่าคน แต่ฆ่ามาร ซึ่งเป็นหน้าที่ของคนไทยทุกคน
> 
> 
> **จัตุรัส:** ฝ่ายซ้ายที่ตายหลายคนในช่วงนี้ คนฆ่าก็ได้บุญ
> 
> 
> **กิตติวุฑโฒ:** ถ้าหากฆ่าคนที่ทำลายชาติ ศาสนา พระมหากษัตริย์แล้วก็ได้ประโยชน์ 
> 
> 
>

อ้างอิง
-------

เชิงอรรถ

1. ↑  พระมหากัจจายนเถระ รจนา. (2551). เนตติปกรณ์. [ออนไลน์]. เข้าถึงได้จาก Link[*ลิงก์เสีย*]. เข้าถึงเมื่อ 7-8-52
2. ↑  เรือเอก ธเนศ วงษ์วารี. *กิตติวุฑโฒ ภิกขุ เก็บถาวร 2016-03-04 ที่ เวย์แบ็กแมชชีน*
3. ↑  *พระเทพกิตติปัญญาคุณ (กิตฺติวุฑฺโฒ ภิกฺขุ)*, หน้า (4)
4. ↑  *ปรมัตถธรรม 4. (จิต เจตสิก รูป นิพพาน)*, หน้า (7)
5. ↑  *ปรมัตถธรรม 4. (จิต เจตสิก รูป นิพพาน)*, หน้า (8)
6. ↑  *ปรมัตถธรรม 4. (จิต เจตสิก รูป นิพพาน)*, หน้า (9)
7. ↑  *พระเทพกิตติปัญญาคุณ (กิตฺติวุฑฺโฒ ภิกฺขุ)*, หน้า (5)
8. ↑  6 ตุลา "ฆ่าคอมมิวนิสต์ไม่บาป" จาก ประชาไทย [ออนไลน์] วันที่ 2013-10-04.
9. ↑  *พระเทพกิตติปัญญาคุณ (กิตฺติวุฑฺโฒ ภิกฺขุ)*, หน้า (6)
10. ↑  คุยได้ทุกเรื่อง : "พระกิตติวุฑโฒ"มรณภาพแล้ว
11. ↑  พิธีบำเพ็ญกุศล ‘พระเทพกิตติปัญญาคุณ’
12. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานสัญญาบัตรตั้งสมณศักดิ์, เล่ม 89, ตอน 202 ง ฉบับพิเศษ, 31 ธันวาคม 2515, หน้า 5
13. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานสัญญาบัตรตั้งสมณศักดิ์, เล่ม 104, ตอน 253 ง ฉบับพิเศษ, 5 ธันวาคม 2530, หน้า 6
14. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานสัญญาบัตรตั้งสมณศักดิ์, เล่ม 109, ตอน 101 ง ฉบับพิเศษ, 12 สิงหาคม 2535, หน้า 4
15. ↑  กิตติวุฒโฑภิกขุ. น.ส.พ.จัตุรัส ปีที่ 2 ฉบับที่ 51 วันที่ 27 มิถุนายน 2519

บรรณานุกรม

* พระเทพกิตติปัญญาคุณ (กิตฺติวุฑฺโฒ ภิกฺขุ). *ปรมัตถธรรม 4. (จิต เจตสิก รูป นิพพาน)*. กรุงเทพฯ : โรงพิมพ์ บริษัท สหธรรมิก จำกัด, 2549. ISBN 974-344-389-4
* *พระเทพกิตติปัญญาคุณ (กิตฺติวุฑฺโฒ ภิกฺขุ)*. กรุงเทพฯ : [ม.ป.พ.], 2548. [อนุสรณ์งานบำเพ็ญกุศลสัตตมวารศพ พระเทพกิตติปัญญาคุณ (กิตฺติวุฑฺโฒ ภิกฺขุ)]